[]9. การจัดการ โครงสร้างการจัด

โครงสร้างกรรมการบริษัทประกอบด้วยกรรมการ 3 ชุด ได้แก่ คณะกรรมการบริษัท
คณะกรรมการบริหาร และคณะกรรมการตรวจสอบ มีรายละเอียด ดังนี้

รายนามคณะกรรมการบริษัทและคณะกรรมการบริหาร

คณะกรรมการบริษัท

คณะกรรมการบริษัทฯ มีทั้งหมด 9 ท่าน ประกอบด้วย

1. นายพงษ์พันธ์ สัมภวคุปต์ ประธานกรรมการ ประธานเจ้าหน้าที่บริหาร

และกรรมการผู้มีอำนาจผูกพัน

2. นายอมฤทธิ์ ปั้นศิริ กรรมการตรวจสอบ และกรรมการอิสระ

3. นายสุรเดช นฤหล้า กรรมการผู้มีอำนาจผูกพัน

4. นางพวงจันทร์ สัมภวคุปต์ กรรมการผู้มีอำนาจผูกพัน

5. นายกิรินทร์ นฤหล้า กรรมการผู้มีอำนาจผูกพัน

6. นายยุทธนา สันติกุล กรรมการตรวจสอบ และกรรมการอิสระ

7. นายอมรินทร์ นฤหล้า รองประธานบริหาร และกรรมการผู้มีอำนาจผูกพัน

8. นายอนุพันธ์ สินาคม กรรมการตรวจสอบ และกรรมการอิสระ

9. นายอภินันท์ ณ ระนอง กรรมการ

เลขานุการบริษัทฯ

นางสาวเรณุกา นิรัติพันธุ์ เลขานุการบริษัทฯ

อำนาจหน้าที่คณะกรรมการบริษัท

1.  มีอำนาจและหน้าที่และความรับผิดชอบในการจัดการบริษัทฯ ให้เป็นไปตามกฎหมาย
    วัตถุประสงค์ ข้อบังคับ และมติของที่ประชุมผู้ถือหุ้น

2.  จัดให้มีการประชุมผู้ถือหุ้นเป็นการประชุมสามัญประจำปี ภายใน 4 เดือน
    นับแต่วันสิ้นสุดรอบระยะเวลาบัญชีของบริษัทฯ
    รวมถึงการจัดให้มีการประชุมคณะกรรมการของบริษัทฯ อย่างน้อย 3 เดือนต่อครั้ง

3.  จัดให้มีการทำงบดุลและงบกำไรขาดทุนของบริษัทฯ ณ วันสิ้นสุดรอบระยะเวลาบัญชีของบริษัทฯ
    ซึ่งผู้สอบบัญชีตรวจสอบแล้ว และนำเสนอต่อที่ประชุมผู้ถือหุ้นเพื่อพิจารณาและอนุมัติ

4.  คณะกรรมการอาจมอบอำนาจให้กรรมการคนหนึ่งหรือหลายคน
    หรือบุคคลอื่นใดปฏิบัติการอย่างหนึ่งอย่างใดแทนคณะกรรมการได้
    ภายในระยะเวลาที่กำหนดโดยอยู่ภายใต้การควบคุมของคณะกรรมการ

5.  กำหนดเป้าหมาย แนวทาง นโยบาย แผนงานและงบประมาณของบริษัทฯ
    ควบคุมกำกับดูแลการบริหารและการจัดการของคณะกรรมการบริหารให้เป็นไปตามนโยบายที่ได้รับมอบหมาย

6.  พิจารณาโครงสร้างหารบริหารงาน แต่งตั้งคณะผู้บริหาร กรรมการผู้อำนวยการ
    และคณะกรรมการอื่นตามความเหมาะสม

คณะกรรมการบริหาร

คณะกรรมการบริหารของบริษัทฯ มีทั้งหมด 8 ท่านประกอบด้วย

1. นายพงษ์พันธ์ สัมภวคุปต์ ประธานบริหาร

2. นายอมรินทร์ นฤหล้า รองประธานบริหาร

3. นายสมเจตน์ แพทย์สมาน รองประธานบริหารทั่วไป

4. นายฤกษมัย สุขุม รองประธานบริหารฝ่ายโรงแรม

5. นางสาวอัญชนา โรจน์วิบูลย์ชัย รองประธานบริหารฝ่ายการเงิน

6. นายเบญจ อรรถจินดา ผู้อำนวยการฝ่ายบริหาร

7. นายชุมพล ชมโฉม ผู้อำนวยการฝ่ายโครงการก่อสร้าง

8. นางสาวภควรรณ ฉลองตระกูล ผู้อำนวยการฝ่ายการเงิน

อำนาจหน้าที่คณะกรรมการบริหาร

1. บริหารงานในเรื่องเกี่ยวกับการดำเนินงานตามปกติธุระ และงานบริหารของบริษัท
กำหนดนโยบาย แผนธุรกิจ งบประมาณ โครงสร้างการบริหารงาน อำนาจการบริหารต่างๆ

2. อนุมัติการใช้จ่ายในวงเงินไม่เกิน 10 ล้านบาท
และมีอำนาจในการอนุมัติการใช้จ่ายเงินลงทุนที่สำคัญๆ ที่ได้กำหนดไว้ในงบประมาณรายจ่ายประจำปี
ตามที่จะได้รับมอบหมายจากคณะกรรมการบริษัท
หรือตามที่คณะกรรมการบริษัทได้เคยมีมติอนุมัติในหลักการไว้แล้ว

3. พิจารณาเรื่องการจัดสรรงบประมาณประจำปี
ตามที่ฝ่ายจัดการเสนอก่อนที่จะนำเสนอให้คณะกรรมการบริษัทพิจารณาอนุมัติ
รวมถึงการพิจารณาและอนุมัติการเปลี่ยนแปลงและเพิ่มเติม
งบประมาณรายจ่ายประจำปีในระหว่างที่ไม่มีการประชุมคณะกรรมการบริษัทในกรณีเร่งด่วน
และให้นำเสนอคณะกรรมการบริษัทเพื่อทราบใน ที่ประชุมคราวต่อไป

4. เป็นคณะที่ปรึกษาฝ่ายจัดการในเรื่องเกี่ยวกับนโยบายด้านการเงิน การตลาด
การบริหารงานบุคคล และด้านการปฏิบัติการอื่นๆ

5. จัดสรรเงินบำเหน็จรางวัลซึ่งได้รับอนุมัติจากคณะกรรมการบริษัทแก่ พนักงาน
หรือลูกจ้างของบริษัท หรือบุคคลใดๆ ที่กระทำกิจการให้บริษัท

คณะกรรมการตรวจสอบ

คณะกรรมการตรวจสอบของบริษัทฯ มีทั้งหมด 3 ท่าน ประกอบด้วย

 

1. นายอมฤทธิ์ ปั้นศิริ ประธานกรรมการตรวจสอบ

2. นายยุทธนา สันติกุล กรรมการตรวจสอบ

3. นายอนุพันธ์ สินาคม กรรมการตรวจสอบ

อำนาจหน้าที่คณะกรรมการตรวจสอบ

1.
สอบทานให้บริษัทมีการรายงานทางการเงินอย่างถูกต้องและเพียงพอโดยประสานงานกับผู้สอบบัญชีและผู้บริหารที่รับผิดชอบจัดทำรายงานทางการเงินทั้งรายไตรมาสและประจำปี

2. สอบทานให้บริษัทมีระบบการควบคุมภายใน และการตรวจสอบภายใน
ที่มีความเหมาะสมและมีประสิทธิผล โดยสอบทานร่วมกับผู้สอบบัญชีและผู้ตรวจสอบภายใน

3. สอบทานการปฏิบัติของบริษัท ให้เป็นไปตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์ หรือกฎหมายที่เกี่ยวข้องกับธุรกิจของบริษัท

4. พิจารณาคัดเลือกและแต่งตั้งผู้สอบบัญชีของบริษัท รวมถึงพิจารณาเสนอค่าตอบแทนของผู้สอบบัญชี

5. พิจารณาการเปิดเผยข้อมูลของบริษัทในกรณีที่เกิดรายการเกี่ยวโยงกัน
หรือรายการที่อาจมีความขัดแย้งทางผลประโยชน์ ให้มีความถูกต้องและครบถ้วน

6. ปฏิบัติการอื่นใดตามที่คณะกรรมการบริษัทมอบหมาย และคณะกรรมการตรวจสอบเห็นชอบด้วย
เช่น ทบทวนนโยบายการบริหารทางการเงินและบริหารความเสี่ยง

7. จัดทำรายงานกิจกรรมของคณะกรรมการตรวจสอบ โดยเปิดเผยไว้ในรายงานประจำปีของบริษัท
ซึ่งรายงานดังกล่าวต้องลงนามโดยประธานคณะกรรมการตรวจสอบ

ค่าตอบแทนของผู้บริหาร

ค่าตอบแทนที่เป็นตัวเงิน 

+--------------------------------------+---------------+---------------+
| ค่าตอบแทนกรรมการ                      | ปี 2545        | ปี 2546        |
|                                      |               |               |
|                                      |               | (9 เดือนแรก)   |
+--------------------------------------+---------------+---------------+
| จำนวนกรรมการ (ราย)                   | 6             | 9             |
+--------------------------------------+---------------+---------------+
| ค่าตอบแทนรวมในฐานะกรรมการ             | 3,060,120     | 3,120,120     |
+--------------------------------------+---------------+---------------+
| รูปแบบค่าตอบแทน                        | เงินเดือน       | เงิน           |
|                                      |               | เดือน/เบี้ยประชุม |
+--------------------------------------+---------------+---------------+

หมายเหตุ : ในปี 2545 และไตรมาส 3 ปี 2546 บริษัทฯ
จ่ายค่าตอบแทนในรูปของเงินเดือนให้แก่กรรมการบริหารในกรรมการเพียง 2 ท่าน
จนถึงเดือนกรกฎาคม 2546
และได้เริ่มจ่ายเบี้ยประชุมให้แก่กรรมการทุกท่านครั้งแรกในเดือนสิงหาคม ปี 2546 เป็นต้นไป

+-------------------------------------+---------------+---------------+
| ค่าตอบแทนผู้บริหารและกรรมการที่เป็นผู้บริหาร  | ปี 2545        | ปี 2546        |
+-------------------------------------+---------------+---------------+
| จำนวนผู้บริหาร (ราย)                   | 8             | 16            |
+-------------------------------------+---------------+---------------+
| ค่าตอบแทนรวมของผู้บริหาร                | 7,999,266     | 14,839,834    |
+-------------------------------------+---------------+---------------+
| รูปแบบค่าตอบแทน                       | เ             | เ             |
|                                     | งินเดือนและโบนัส | งินเดือนและโบนัส |
+-------------------------------------+---------------+---------------+

ค่าตอบแทนอื่นๆ (ถ้ามี)

บริษัทฯ ได้มีการสมทบเงินเข้ากองทุนสำรองเลี้ยงชีพให้แก่ผู้บริหารจำนวน 6 ราย ในปี 2545
เท่ากับ 372,295 บาท และผู้บริหารจำนวน 5 ราย ในปี 2546 เท่ากับ 345,660 บาท

การกำกับดูแลกิจการ 

บริษัทฯ ได้ให้ความสำคัญกับการดำเนินงานภายใต้หลักธรรมาภิบาล โดยคณะกรรมการบริษัทฯ
มีความมุ่งมั่นที่จะปฏิบัติตามมาตรการกำกับดูแลกิจการที่ดี
โดยจะปฏิบัติตามแนวทางปฏิบัติที่ดีของกรรมการบริษัทจดทะเบียน
ตามที่ตลาดหลักทรัพย์ได้กำหนดไว้ในข้อพึงปฏิบัติที่ดีสำหรับกรรมการบริษัทจดทะเบียน (Code of
Best Practice for Directors of Listed Companies)

นอกจากนี้ บริษัทฯ ยังนำหลักการการกำกับดูแลกิจการที่ดี 15 ข้อ (Principle of Good
Corporate Governance) เป็นแนวทางในการดำเนินงานของบริษัท
เพื่อประโยชน์ต่อการดำเนินธุรกิจของบริษัท และเป็นการเสริมสร้างความโปร่งใส
และประสิทธิภาพของฝ่ายจัดการ อันจะสร้างความเชื่อมั่นให้เกิดขึ้นแก่ผู้ถือหุ้น ผู้ลงทุน
และผู้ที่เกี่ยวข้องทุกฝ่าย

การกำกับดูแลการใช้ข้อมูลภายใน 

คณะกรรมการบริษัทฯ ได้ตระหนักถึงความสำคัญของการป้องกันข้อมูลภายในของบริษัทฯ ไปใช้
เพื่อประโยชน์ส่วนตนเป็นอย่างยิ่ง
จึงมีนโยบายให้มีการเก็บรักษาข้อมูลซึ่งยังมิได้เปิดเผยต่อประชาชนไว้เป็นความลับ
โดยกำหนดให้รับรู้เฉพาะผู้มีส่วนเกี่ยวข้องเท่านั้น

ทั้งนี้ บริษัทฯ ได้แจ้งให้
กรรมการและผู้บริหารทุกคนลงนามรับทราบถึงภาระหน้าที่ในการรายงานการถือหลักทรัพย์ในบริษัทของตน
รวมถึงคู่สมรสและบุตรที่ยังไม่บรรลุนิติภาวะ ตลอดจนรายงานการเปลี่ยนแปลงการถือหลักทรัพย์
ต่อสำนักงาน ก.ล.ต. และตลาดหลักทรัพย์ ตามมาตรา 59 และบทลงโทษตามมาตรา 275
แห่งพระราชบัญญัติหลักทรัพย์และตลาดหลักทรัพย์ พ.ศ. 2535 แล้ว

อีกทั้ง บริษัทฯ ได้ห้ามมิให้กรรมการและผู้บริหาร
รวมถึงคู่สมรสและบุตรที่ยังไม่บรรลุนิติภาวะของบุคคล ดังกล่าว ทำการซื้อ ขาย โอน
หรือรับโอนหลักทรัพย์ของบริษัทฯ โดยใช้ข้อมูลภายในซึ่งยังมิได้เปิดเผยต่อสาธารณชน
สำหรับกรณีที่กรรมการผู้บริหารรวมถึงคู่สมรสและบุตรที่ยังไม่บรรลุนิติภาวะทำการซื้อ ขาย โอน
หรือรับโอนหลักทรัพย์ของบริษัทที่ไม่เข้าข่ายกรณีข้างต้นให้รายงานต่อสำนักงาน ก.ล.ต.
และตลาดหลักทรัพย์ทุกครั้งที่ทำการซื้อ ขาย โอน หรือรับโอนหลักทรัพย์ดังกล่าวภายใน 3
วันนับแต่วันที่เกิดรายการขึ้น พร้อมทั้ง
ส่งสำเนารายงานนี้ให้กับคณะกรรมการบริหารของบริษัทเพื่อเก็บเป็นหลักฐานทุกครั้ง

ทั้งนี้ สำหรับพนักงานของบริษัท บริษัทฯ กำหนดไว้ในคู่มือพนักงานของบริษัท ห้ามมิให้พนักงานคนใด
ได้นำข้อมูลภายในของบริษัทไม่ว่าจะเป็นเรื่องใดๆ ไปใช้เพื่อประโยชน์ส่วนตน บริษัทฯ
ถือว่าบุคคลดังกล่าวมีความผิดทางวินัยอย่างร้ายแรง และจะถูกลงโทษตามข้อบังคับพนักงานของบริษัท
โดยมีโทษสูงสุดถึงขั้นการเลิกจ้างโดยไม่จ่ายเงินค่าชดเชย
และหากการกระทำดังกล่าวก่อให้เกิดความเสียหายแก่บริษัทฯ บริษัทฯ
จะพิจารณาดำเนินการทางกฎหมายตามความเหมาะสมต่อไป